[{"text_idx": "#000001", "text": "Lingvemaj lernejanoj plenigis la au\u0306lon de la gimnazio No19 en la malfermo de la 4a Lerneja LF. Nun ili scias, kio estas Esperanto. (Foto: Irina Gonc\u0302arova)"}, {"text_idx": "#000002", "text": "La 18an de aprilo, sabate, en la malnova urbo Kaluga (160 km sud-okcidente de Moskvo) okazis la 4a Lerneja Lingva Festivalo, kiu naskig\u0302is helpe de la Moskva Esperanta Asocio MASI (MEA MASI) \u2014 organizanto de la Moskva Lingva Festivalo. MEA MASI estas konstanta kunorganizanto de la Kaluga festivalo, menciata en ties programo kune kun la Departemento pri edukado de la urbo Kaluga."}, {"text_idx": "#000003", "text": "La festivala programo en Kaluga skeme ripetas tiun de la Moskva festivalo: malfermo kun allogaj anoncoj fare de la lingvaj prezentontoj, tri blokoj de la lingvaj prezentoj (po 14 samtempaj 40-minutaj programeroj en unu bloko), kaj fine \u2014 koncerto kun enmanigo de dankfolioj al la instruintoj. C\u0302i-foje la dankfoliojn ricevis 11 moskvaj festivalanoj, kiuj realigis 24 el 40 Kalugaj programeroj. Inter la 11 instruintaj moskvanoj estis kvin esperantistoj-masianoj. Kiel c\u0302iam, dufoje estis prezentita Esperanto, al la tre atenta kaj dankema juna publiko, vere impresita de la konatig\u0302o kun la elstara lingva fenomeno kaj g\u0302ia historio."}, {"text_idx": "#000004", "text": "La festivalon c\u0302i-foje akceptis la urba gimnazio No19, kiu apenau\u0306 kapablis enloki c\u0302iujn dezirantojn. La presitaj programoj ne sufic\u0302is, la seg\u0302oj dum kelkaj prezentoj en niaj klasoj ne sufic\u0302is. 95% de la vizitintoj estis lernejanoj 11\u201317-jaraj, mem elektintaj tiel pasigi la sabatan matentagon. Nature, ilin speciale logis la lingvoprezentoj de la samag\u0302uloj: la 14-jara okklasano Ivan Sapogov (la novgreka lingvo) kaj la 17-jara Kuzjma Smirnov (la klingona kaj skotangla) \u2014 ambau\u0306 esperantistoj-masianoj. Dum la prezentado de Esperanto la geknaboj multe demandis pri tiuj c\u0302i junuloj \u2014 iliaj ekzemploj inspiris multajn lerni Esperanton."}]